မဟာနာမသုတ်

(၇)သုတ် ရှိပါသည်။ -သံ၊၃၊၃၂၁-၃။ သံ၊မြန်၊၃၊၃၂၄-၅။ သံ၊ဋ္ဌ၊၃၊၃၁၇။ သံ၊ဋီ၊၂၊၅၃၃။ -သံယုတ္တနိကာယ၊ မဟာဝဂ္ဂသံယုတ္တ၊ ၁၁-သောတာပတ္တိသံယုတ္တ၊ ၃-သရဏာနိဝဂ္ဂ၊ ပဌမသုတ်။ ဘုရားရှင် သကျနိုင်ငံ ကပိလဝတ္ထုမြို့ နိဂြောဓာရုံကျောင်းတော်၌ သီတင်းသုံး နေတော်မူစဉ်-မြတ်စွာဘုရား ကပိလဝတ္ထုမြို့တော်သည် စည်ပင်ပြန့်ပွားနေပါ၏။ လူအများလည်း ပခုံးချင်းထိလုမတတ် သွားနေကြပါ၏။ လူမျိုးပေါင်းများစွာနေကြ ပါ၏။ လမ်းများကကျဉ်းမြောင်းလှပါ၏။ ဘုရားရှင်နှင့်သံဃာတော်များ ဖူးမြော်ပြီး ပြန်သွားသည့်အခါ လှည့်လည်ပြေးသွားနေသော ဆင်, မြင်းရထား, လှည်း, လူတို့နှင့် ပေါင်းဆုံမိပါ၏။ ထိုအခါ ဘုရား, တရား, သံဃာတော်၏ဂုဏ်ရည်တို့ကို အာရုံပြု၍ ဖြစ်ပေါ်နေသော သတိပျောက်သွားပါ၏။ ထိုအခါ တပည့်တော်ကွယ်လွန်သွားလျှင် လားရောက်ရာဂတိ တမလွန်ဘဝသည် အဘယ်သို့ဖြစ်ပါမည်နည်း မြတ်စွာဘုရား။ မဟာနာမ် သဒ္ဓါ၊ သီလ၊ သုတ၊ စာဂ၊ ပညာ စိတ်ကိုပွားများထားသောသူသည် ဤယခုဘဝ ခန္ဓာကိုယ်ကို ကွယ်လွန်ပြီးနောက် ကျီး၊ လင်းတ၊ စွန်ရဲ၊ အိမ်ခွေး၊ တောခွေး၊ ပိုးအမျိုးမျိုးတို့ စားသောက်ကြလိမ့်မည်။ အထက်သို့ ထူးခြားစွာ သွားလေ့ရှိသကဲ့သို့ သင့်အား မယုတ်ညံ့သော ကွယ်လွန်ခြင်းဖြစ်ပေလိမ့်မည်ဟု မဟာနာမ် သာကီဝင်အား ဘုရားရှင်ဟောတော်မူသည့်သုတ်။ -သံ၊၃၊၃၂၃။ သံ၊မြန်၊၃၊၃၂၅။ -သံယုတ္တနိကာယ ... ဒုတိယသုတ်။ ဘုရားရှင် သကျနိုင်ငံ ... သီတင်းသုံးတော်မူစဉ် ဘုရားရှင်အား မဟာနာမ် သာကီဝင်က အထက်သုတ်တော်အတိုင်းလျှောက်ထားခြင်းကြောင့် မဟာနာမ် ဗုဒ္ဓါနုဿတိ၊ ဓမ္မာနုဿတိ၊ သံဃာနုဿတိ၊ သီလာနုဿတိဟူသော အနုဿတိလေးပါးတို့ကိုပွားများနေသော အရိယာသာဝကသည် နိဗ္ဗာန်၌စိတ်ညွတ်ကိုင်းရှိုင်းနေ၏။ အရှေ့အရပ်သို့ကိုင်းနေသော သစ်ပင်သည် အရှေ့ဘက်သို့ လဲကျသကဲ့သို့ သင့်အား မယုတ်မညံ့သောကွယ်လွန်ခြင်း ဖြစ်ပေလိမ့်မည်ဟု ဘုရားရှင်က ရှင်းလင်း ဟောကြားတော်မူသည့်သုတ်။ -သံ၊၃၊၃၅၃။ သံ၊မြန်၊၃၊၃၅၈။ -သံယုတ္တနိကာယ၊ မဟာဝဂ္ဂသံယုတ္တ၊ ၁၁-သောတာပတ္တိသံယုတ္တ၊ ၅-သဂါထာကပုညာဘိသန္ဒဝဂ္ဂ၊ နဝမသုတ်။ ဘုရားရှင် သကျနိုင်ငံ ... သီတင်းသုံးတော်မူနေစဉ် ဗုဒ္ဓ, ဓမ္မ, သံဃ အဝေစ္စ ပသာဒ၊ အရိယကန္တသီလ-ဟူသော တရားလေးပါးတို့နှင့်ပြည့်စုံသော အရိယသာဝကသည် သောတာပန္န၊ အဝိနိပါတဓမ္မ၊ သမ္ဗောဓိပရာယဏဖြစ်၏ဟု မဟာနာမ်သာကီဝင်အား ဘုရားရှင် ဟောကြားတော်မူသည့်သုတ်။ -အံ၊၂၊၂၅၁-၅။ အံ၊မြန်၊၂၊၃၂၇-၃၃၁။ အံ၊ဋ္ဌ၊၃၊၈၈-၉။ အံ၊ဋီ၊၃၊၁၈-၉။ -အင်္ဂုတ္တရနိကာယ၊ ဆက္ကနိပါတ ၁-ပဌမပဏ္ဏာသက၊ ၁-အာဟုနေယျဝဂ္ဂ၊ ဒသမသုတ်။ ဘုရားရှင် သကျနိုင်ငံ ... သီတင်းသုံးတော်မူနေစဉ် အရဟတ္တဖိုလ်ကိုရပြီး၍ သိက္ခာသုံးပါးကိုသိပြီးသော အရိယသာဝကသည် ဗုဒ္ဓါနုဿတိ၊ ဓမ္မာနုဿတိ၊ သံဃာ နုဿတိ၊ သီလာနုဿတိ၊ စာဂါနုဿတိ၊ ဒေဝတာနုဿတိ-ဟူသော အနုဿတိတို့ကို ပွားများ၍နေ၏-ဟု အနုဿတိခြောက်ပါး ပွားများပုံအကျယ်ကို မဟာနာမ် သာကီဝင်အား ဘုရားရှင်ဟောတော်မူသည့်သုတ်။ အဋ္ဌကထာ, ဋီကာတို့၌ ဖွင့်ဆိုချက်များရှိပါသည်။ -အံ၊၃၊၅၅-၇။ အံ၊မြန်၊၃၊၅၆-၇။ -အင်္ဂုတ္တရနိကာယ၊ အဋ္ဌကနိပါတ၊ ၁-ပဌမပဏ္ဏာသက၊ ၃-ဂဟပတိဝဂ္ဂ၊ ပဉ္စမသုတ်။ ဘုရားရှင် သကျနိုင်ငံ ... သီတင်းသုံးတော်မူနေစဉ် မဟာနာမ်သာကီဝင်၏ မေးလျှောက်ချက်အရ ဥပါသကာ၊ ဥပါသိကာ၏ သီလ၊ အတ္တဟိတဥပါသကာ၊ အတ္တဟိတ ပရဟိတ ဥပါသကာဖြစ်ပုံအကျယ်ကို ဝေဖန်၍ ဘုရားရှင်ဟောတော်မူသည့်သုတ်။ -အံ၊၃၊၅၃၀-၄။ အံ၊မြန်၊၃၊၅၁၈-၅၂၀။ အံ၊ဋ္ဌ၊၃၊၃၄၄-၅။ အံ၊ဋီ၊၃၊၃၅၇-၈။ -အင်္ဂုတ္တရနိကာယ၊ ဧကာဒသကနိပါတ၊ ၂-အနုဿတိဝဂ္ဂ၊ ပထမသုတ်။ ဘုရားရှင် သကျနိုင်ငံ ... သီတင်းသုံးတော်မူနေစဉ် မဟာနာမ်သာကီဝင်၏ မေးလျှောက်ချက်အရ သဒ္ဓါ၊ အာရဒ္ဓဝီရိယ၊ ဥပဋ္ဌိတဿတိ၊ သမာဟိတ၊ ပညဝါ၊ ဤတရားငါးပါးရှိသောသူသည် (မဂ်-ဖိုလ်ကို) ပြီးစီးစေနိုင်၏။ ဗုဒ္ဓါနုဿတိ၊ ဓမ္မာနုဿတိ၊ သံဃာနုဿတိ၊ သီလာနုဿတိ၊ စာဂါနုဿတိ၊ ဒေဝတာနုဿတိဟူသော အနုဿတိခြောက်ပါးတို့ကို ပွားများနေလေဟု အနုဿတိခြောက်ပါး ပွားများပုံနှင့် ရရှိသောအကျိုးကျေးဇူးတို့ကို ဘုရားရှင်ဟောတော်မူသည့်သုတ်။ -အံ၊၃၊၅၃၄-၅။ အံ၊မြန်၊၃၊၅၂၁-၃။ -အင်္ဂုတ္တရနိကာယ ... ဒုတိယသုတ်။ ဘုရားရှင် သကျနိုင်ငံ ... သီတင်းသုံးတော်မူနေစဉ် မဟာနာမ်သာကီဝင် မကျန်းမမာရာမှ နာလန်ထဖြစ်နေစဉ် မဟာနာမ်သာကီဝင်၏လျှောက်ထားချက်အရ အထက်သုတ်တော်အတိုင်း သဒ္ဓါ၊ ဝီရိယ၊ သတိ၊ သမာဓိ၊ ပညာ တရားငါးပါး၌ တည်လျက် ဗုဒ္ဓါနုဿတိ ... ဒေဝတာနုဿတိ-ဟူသော အနုဿတိခြောက်ပါးတို့တွင် တစ်ပါးပါးကို သွားနေလျှင်ဖြစ်စေ၊ ရပ်နေလျှင်ဖြစ်စေ၊ ထိုင်နေလျှင်ဖြစ်စေ၊ လျောင်းစက်နေလျှင်ဖြစ်စေ၊ အလုပ်လုပ်နေလျှင်ဖြစ်စေ သားသမီး ဇနီးမယားတို့ဖြင့် ကျဉ်းမြောင်းရာအရပ်၌နေလျှင်ဖြစ်စေ ပွားများနေလေလောဟု ဘုရားရှင် ဟောတော်မူသည့်သုတ်။ ပခုက္ကူမြို့ မဟာဝိသုတာရာမတိုက်၊ သာသနဓဇ သိရီပဝရ ဓမ္မာစရိယ၊ B.A (ဝိဇ္ဇာဂုဏ်ထူး-သီရိလင်္ကာ)၊ အဂ္ဂမဟာပဏ္ဍိတ ဘဒ္ဒန္တ ကေလာသမဟာထေရ် တိပိဋကသူစိကျမ်း နှင့် နိုင်ငံတော်ပရိယတ္တိသာသနာ့ တက္ကသိုလ် (ရန်ကုန်) ဒုတိယပါမောက္ခချုပ်၊ အဂ္ဂမဟာပဏ္ဍိတ ဘဒ္ဒန္တကုမာရထေရ် တိပိဋက သုတ္တသူစိ ဝိဘာဝိနီ ကိုးကား Category:သံယုတ္တနိကာယ် Category:အင်္ဂုတ္တရနိကာယ်